KUPIŠKIO RAJONO SAVIVALDYBĖS TARYBA

SPRENDIMAS

DĖl PALYDĖJIMO PASLAUGOS JAUNUOLIAMS ORGANIZAVIMO KUPIŠKIO RAJONO SAVIVALDYBĖJE TVARKOS APRAŠO PATVIRTINIMO

2022 m. birželio 30 d. Nr. TS-183

Kupiškis

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, Lietuvos Respublikos socialinių paslaugų įstatymo 13 straipsnio 1 dalimi, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, Likusiems be tėvų globos vaikams ilgalaikės (trumpalaikės) socialinės globos nebeteikti Kupiškio rajono šv. Kazimiero vaikų globos namuose 2020–2023 metų priemonių planu, patvirtintinu Kupiškio rajono savivaldybės tarybos 2019 m. gruodžio 19 d. sprendimu Nr. TS-303 „Dėl likusiems be tėvų globos vaikams ilgalaikės (trumpalaikės) socialinės globos nebeteikti Kupiškio rajono šv. Kazimiero vaikų globos namuose 2020–2023 metų priemonių plano patvirtinimo“, Kupiškio rajono savivaldybės taryba nusprendžia:

1. Patvirtinti Palydėjimo paslaugos jaunuoliams organizavimo Kupiškio rajono savivaldybėje tvarkos aprašą (pridedama).

2. Nustatyti, kad šis sprendimas įsigalioja 2022 m. liepos 1 d.

3. Paskelbti šį sprendimą Teisės aktų registre ir Kupiškio rajono savivaldybės interneto svetainėje.

Savivaldybės mero pavaduotojas	Augenijus Cesevičius

PATVIRTINTA

Kupiškio rajono savivaldybės tarybos

2022 m. birželio 30 d. sprendimu Nr. TS-183

PALYDĖJIMO PASLAUGOS JAUNUOLIAMS ORGANIZAVIMO KUPIŠKIO RAJONO SAVIVALDYBĖJE TVARKOS APRAŠAS

I SKYRIUS

BENDROSIOS NUOSTATOS

1. Palydėjimo paslaugos jaunuoliams organizavimo Kupiškio rajono savivaldybėje tvarkos aprašas (toliau – Tvarkos aprašas) nustato palydėjimo paslaugos jaunuoliams tikslus, principus, teikimo tvarką bei etapus, pagalbos tikslinės grupės jaunuoliams koordinavimą ir teikimą, palydėjimo paslaugos finansavimą ir veiklos kokybės priežiūrą.

2. Apraše vartojamos sąvokos:

2.1. palydėjimo paslauga jaunuoliams – visuma tarpusavyje susijusių paslaugų ir (ar) priemonių, kurios teikiamos, siekiant padėti palydėjimo paslaugos jaunuoliams gavėjams prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas, t. y. palengvinti palydėjimo paslaugos jaunuoliams gavėjų socialinę integraciją bendruomenėje;

2.2. palydėjimo paslaugos jaunuoliams gavėjai – likę be tėvų globos vaikai (nuo 16 m.), kuriems teikiama globa (rūpyba) socialinės globos įstaigoje, socialinę riziką patiriantys vaikai (nuo 16 m.), vaikai (nuo 16 m.), kurie gyvena socialinę riziką patiriančiose šeimose, sulaukę pilnametystės asmenys (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose;

2.3. palydėjimo paslaugos jaunuoliams teikėjas – Kupiškio rajono šv. Kazimiero vaikų globos namų padalinys Savarankiško gyvenimo namai (toliau – Savarankiško gyvenimo namai);

2.4. palydėjimo paslauga jaunuoliams su apgyvendinimu – paslauga su apgyvendinimu Savarankiško gyvenimo namuose, derinant tai su individualia socialinio darbuotojo pagalba ir kitomis paslaugomis, padedančiomis ugdyti ir palaikyti jaunuolio socialinius ir savarankiško gyvenimo įgūdžius;

2.5. individualus savarankiško gyvenimo planas (toliau – ISGP) – socialinių ir psichologinių pagalbos priemonių visuma, užtikrinanti kokybišką reikalingų paslaugų organizavimą ir teikimą jaunuoliams nuo 16 iki 18 metų, kuriems teikiama globa (rūpyba) socialinės globos įstaigoje arba gyvenantiems socialinę riziką patiriančiose šeimose, pasirengiant savarankiško gyvenimo etapui;

2.6. savarankiško gyvenimo planas (toliau – SGP) – socialinių ir psichologinių pagalbos priemonių visuma, užtikrinanti kokybišką reikalingų paslaugų organizavimą ir teikimą jaunuoliams nuo 18 iki 24 metų, kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose, pereinant į savarankiško gyvenimo etapą;

2.7. kitos Tvarkos apraše vartojamos sąvokos atitinka Lietuvos Respublikos civiliniame kodekse (toliau – Civilinis kodeksas), Lietuvos Respublikos socialinių paslaugų įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos šeimynų įstatyme, Lietuvos Respublikos jaunimo politikos pagrindų įstatyme, Lietuvos Respublikos išmokų vaikams įstatyme, Socialinės globos normų apraše, patvirtintame Lietuvos Respublikos socialinės apsaugos ir darbo ministro 2007 m. vasario 20 d. įsakymu Nr. A1-46 „Dėl Socialinės globos normų aprašo patvirtinimo“, Vaiko globos (rūpybos) organizavimo nuostatuose, patvirtintuose Lietuvos Respublikos Vyriausybės 2002 m. kovo 27 d. nutarimu Nr. 405 „Dėl Vaiko globos (rūpybos) organizavimo nuostatų patvirtinimo“ sąvokas.

II SKYRIUS

PALYDĖJIMO PASLAUGOS JAUNUOLIAMS TIKSLAI, PRINCIPAI IR UŽDAVINIAI

3. Palydėjimo paslaugą jaunuoliams sudaro: bendrosios socialinės paslaugos (informavimas, konsultavimas, tarpininkavimas, bendravimas ir kitos paslaugos, teikiamos pagal jaunuolių poreikius bei paslaugos teikėjo galimybes) ir specialiosios socialinės paslaugos (kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, apgyvendinimas savarankiško gyvenimo namuose).

4. Palydėjimo paslaugos jaunuoliams pagrindinis tikslas – užtikrinti, kad kiekvienam mažiau galimybių turinčiam 16–24 metų jaunuoliui būtų prieinama ir suteikiama reikalinga konsultacinė, psichosocialinė ir kita pagalba bei tikslinės paslaugos, siekiant jaunuolio sėkmingos adaptacijos bendruomenėje.

5. Palydėjimo paslaugos jaunuoliams organizavimo principai:

5.1. pagarba ir nešališkumu grįstų ilgalaikių santykių kūrimas – palydėjimo paslaugos jaunuoliams planavimas ir vykdymas yra lygiaverčio santykio kūrimo procesas tarp specialisto ir jaunuolio, grįstas abipusiu pasitikėjimu ir pagarbos bei saugaus ryšio sukūrimu; pagalba palydėjimo paslaugoje turi būti teikiama, atsižvelgiant į jaunuolio situaciją, įsiklausant į jo norus, lūkesčius, abejones bei baimes, o taip pat motyvuoti jaunuolį ir suteikti jam galimybes apsispręsti dėl savo gyvenimo tikslų bei atlikti su jo gyvenimu susijusias užduotis savarankiškai;

5.2. aktyvaus dalyvavimo siekimas – jaunuolio nuomonė, lūkesčiai, patirtis, turimas potencialas ir jo aktyvus vaidmuo bei įsitraukimas turi būti palydėjimo paslaugos organizavimo pagrindas, sudarant ir įgyvendinant SGP;

5.3. žmogaus teisių apsauga ir užtikrinimas – visi su palydėjimo paslaugos procesu susiję veiksmai atliekami vadovaujantis žmogaus teisių ir laisvių prioritetu;

5.4. tarpinstitucinis bendradarbiavimas – sprendžiant su jaunuolio savarankiško gyvenimo pradžia ir palydėjimo paslauga susijusius klausimus, būtinas įvairių sričių atstovų glaudus ir koordinuotas bendradarbiavimas, teikiant kompleksinę pagalbą;

5.5. individualumo principas – palydėjimo paslaugos teikiamos, atsižvelgiant į individualius jaunuolio poreikius;

5.6. konfidencialumo principas – jaunuoliui ir jo šeimai užtikrinamos teisės į asmens duomenų apsaugą, neatskleidžiant konfidencialią informaciją sudarančių duomenų tretiesiems asmenims, išskyrus atvejus, kuriuos numato Lietuvos Respublikos įstatymai; jaunuolio asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kituose teisės aktuose, susijusiuose su asmens duomenų tvarkymu ir apsauga, įtvirtintais asmens duomenų tvarkymo reikalavimais.

6. Palydėjimo paslaugos jaunuoliams uždaviniai:

6.1. įvertinti pagalbos priemonių poreikį, organizuoti šių priemonių ir paslaugų tinklo prieinamumą bei paslaugų teikimą Kupiškio rajono savivaldybės teritorijoje;

6.2. teikti konsultacijas, susijusias su jaunuolio savarankiško gyvenimo planavimu, tėvams, rūpintojams, jaunuoliams ir su jaunuoliu dirbantiems specialistams.

III SKYRIUS

PALYDĖJIMO PASLAUGOS JAUNUOLIAMS TEIKIMO PROCESAS

7. Palydėjimo paslaugos jaunuoliams procesas – tai tarpusavyje susijusių jaunuolio pasirengimo savarankiškam gyvenimui ir adaptacijos bendruomenėje etapų visuma, kurių tikslas yra užtikrinti, kad kiekvienas jaunuolis turėtų galimybę įgyti savarankiškam gyvenimui reikiamų žinių ir įgūdžių bei gauti reikiamą pagalbą ir paramą, stiprinti gebėjimą savarankiškai priimti sprendimus, atitinkančius jaunuolio interesus ir gerovę.

8. Palydėjimo paslauga jaunuoliui teikiama, iki paslaugos gavėjui sukaks 24 metai.

9. Likusiems be tėvų globos vaikams (nuo 16 m.), kuriems teikiama globa (rūpyba) socialinės globos įstaigoje:

9.1. jei teikiama ir apgyvendinimo savarankiško gyvenimo namuose paslauga, pagalba teikiama ne mažiau nei 10 val. per parą;

9.2. jei apgyvendinimo savarankiško gyvenimo namuose paslauga neteikiama, pagalba teikiama pagal poreikį.

10. Socialinę riziką patiriantiems vaikams (nuo 16 m.), vaikams (nuo 16 m.), kurie gyvena socialinę riziką patiriančiose šeimose, pagalba teikiama nuo 1 iki 10 val. per savaitę.

11. Sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose (tiek teikiant kartu ir apgyvendinimo savarankiško gyvenimo namuose ar apsaugotame būste paslaugas, tiek ir jų neteikiant), pagalba teikiama nuo 1 iki 10 val. per savaitę.

12. Palydėjimo paslaugos jaunuoliams procesą sudaro jaunuolio individualių poreikių, jo socialinės aplinkos ir galimų pagalbos šaltinių įvertinimas, ISGP ar SGP sudarymas, įgyvendinimas ar tikslinimas, koordinuojant bei nuolat vertinant teikiamas paslaugas bei kitą pagalbą, jaunuolio palaikymas ir situacijos pokyčio stebėjimas, paslaugos teikimo užbaigimas bei įvertinimas.

13. Jaunuoliams teikiamą palydėjimo paslaugą jaunuoliams sudaro 2 tarpusavyje susiję etapai:

13.1. pasirengimo savarankiškam gyvenimui etapas;

13.2. perėjimo į savarankišką gyvenimą etapas.

14. Pasirengimo savarankiškam gyvenimui etapo paslauga organizuojama 16–18 metų amžiaus jaunuoliams:

14.1. Valstybės vaiko teisių apsaugos ir įvaikinimo tarnybos įgaliotų teritorinių vaiko teisių apsaugos skyrių (toliau – VVTAĮT) rekomendacija, kai jaunuolis gyvena globos institucijoje ar bendruomeniniuose vaikų globos namuose;

14.2. Kupiškio rajono šv. Kazimiero vaikų globos namų rekomendacija, kai jaunuolis gyvena globoje (rūpyboje) socialinės globos įstaigoje;

14.3. atvejo vadybininko, dirbančio su socialinę riziką patiriančia šeima, rekomendacija, kai jaunuolis gyvena socialinę riziką patiriančioje šeimoje ar savarankiškai.

15. Likus trims mėnesiams iki jaunuolio pilnametystės, organizuojamas ISGP ar SGP aptarimas, kuriame įvertinamas paslaugų teikimas, jų kokybė ir kartu su jaunuoliu aptariamas kitas palydėjimo paslaugos etapas.

16. Jaunuolis, sulaukęs pilnametystės, turi galimybę gauti perėjimo į savarankišką gyvenimą etapo paslaugas. Jaunuoliui sutikus, organizuojamas palydėjimo paslaugos jaunuoliams teikimo aptarimas. Įvertinamos jaunuolio galimybės gyventi savarankiškai, numatomas tolimesnis palydėjimo paslaugų jaunuoliams teikimo turinys bei apimtys, tai pažymint jaunuolio SGP.

17. Perėjimo į savarankišką gyvenimą tikslas – padėti jaunuoliui pasirengti savarankiškam gyvenimui ir užtikrinti jo poreikius, jei to padaryti nepavyko jaunuoliui esant globoje (rūpyboje) socialinės globos įstaigoje ar gyvenant socialinę riziką patiriančioje šeimoje ir toks poreikis numatytas ISGP ar SGP. Šiame etape yra teikiamos šios socialinės paslaugos: informavimas, konsultavimas, bendravimas, tarpininkavimas, psichologinės ir psichoterapinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, apgyvendinimas savarankiško gyvenimo namuose ir kitos paslaugos, priklausomai nuo jaunuolio savarankiškumo lygio ir jo galimybių gyventi nuomojamame, nuosavame būste ar mokymo įstaigos bendrabutyje.

18. Perėjimo į savarankišką gyvenimą etapas – tai palydėjimo paslauga jaunuoliui, kai jis palieka socialinės globos įstaigą, socialinę riziką patiriančios šeimos namus ir pradeda gyventi savarankiškai. Šio etapo paslaugos organizuojamos 18–24 metų amžiaus tikslinės grupės jaunuoliams.

19. Perėjimo į savarankišką gyvenimą etapas apima:

19.1. palydėjimo paslaugą jaunuoliams be apgyvendinimo;

19.2. palydėjimo paslaugą jaunuoliams su apgyvendinimu.

20. Perėjimo į savarankišką gyvenimą etapas be apgyvendinimo – tai etapas, kai jaunuolis, palikęs socialinės globos įstaigą ar savo šeimą, pradeda gyventi savarankiškai nuosavame ar nuomojamame būste, mokymo įstaigos bendrabutyje ar kitur, tačiau ne visi ISGP numatyti tikslai yra pasiekti arba SGP ar ISGP nebuvo sudarytas, ir jaunuolis pageidauja gauti palydėjimo paslaugą jaunuoliams, nes jam vis dar trūksta įgūdžių gyventi savarankiškai ir reikia palaikymo. Palydėjimo paslauga jaunuoliam teikiama, kol palydėjimo paslaugos jaunuoliams socialinis darbuotojas kartu su jaunuoliu priima sprendimą dėl jaunuolio galimybės gyventi savarankiškai arba jaunuoliui pradedama teikti perėjimo į savarankišką gyvenimą etapą su apgyvendinimu.

21. Perėjimo į savarankišką gyvenimą etapo su apgyvendinimu tikslas – teikti socialinės priežiūros paslaugas jaunuoliams, kurie dėl įvairių priežasčių negali ar nepajėgia savarankiškai gyventi savame ar kitame būste (mokymo įstaigos bendrabutyje, nuomojamame būste, tėvų, artimųjų namuose ar kitur), neturintiems nuolatinės gyvenamosios vietos, atsidūrusiems krizinėje situacijoje, neturintiems reikiamų socialinių įgūdžių savarankiškam gyvenimui.

22. Perėjimo į savarankišką gyvenimą su apgyvendinimu gali būti teikiama 16–24 metų amžiaus jaunuoliams, gyvenusiems socialinės globos namuose, bendruomeniniuose vaikų globos namuose, o gyvenusiems šeimose patiriančiose socialinę riziką 18–24 metų amžiaus. Palydėjimo paslauga jaunuoliams teikiama nuo jaunuolio apgyvendinimo dienos ir tęsiama, kol jaunuolis pradeda gyventi savarankiškai, atsisako teikiamų paslaugų arba nusprendžia dalyvauti perėjimo į savarankišką gyvenimą etape be apgyvendinimo paslaugos.

23. Perėjimo į savarankišką gyvenimą etapo su apgyvendinimu turinį sudaro šios socialinės paslaugos: informavimas, konsultavimas, bendravimas, tarpininkavimas, psichologinės ir psichoterapinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, apgyvendinimas savarankiško gyvenimo namuose ir kitos paslaugos.

IV SKYRIUS

PALYDĖJIMO PASLAUGOS JAUNUOLIAMS ORGANIZAVIMAS IR TEIKIMAS

24. Dėl palydėjimo paslaugos jaunuoliams skyrimo raštišku prašymu tiesiogiai, paštu ar elektroniniu būdu, jeigu valstybės elektroninės valdžios sistemoje teikiama tokios rūšies elektroninė paslauga, pareiškėjas kreipiasi į Kupiškio rajono savivaldybės administracijos Socialinės paramos skyrių (toliau – Socialinės paramos skyrius):

24.1. Kupiškio rajono šv. Kazimiero vaikų globos namai;

24.2. atvejo vadybininkas, dirbantis su socialinę riziką patiriančiomis šeimomis, kuriose nėra užtikrinamas jaunuolių savarankiškumo ugdymas;

24.3. jaunuolis, kuris norėtų tokią paslaugą gauti.

25. Besikreipiantieji dėl palydėjimo paslaugos jaunuoliams, pagal poreikį kartu su prašymu pateikia:

25.1. užpildytą Prašymo–paraiškos socialinėms paslaugoms gauti SP-8 formą (toliau – Prašymas), patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“;

25.2. asmens tapatybę patvirtinantį dokumentą arba teisės aktų nustatyta tvarka patvirtintą jo kopiją. Asmeniui pačiam kreipiantis tiesiogiai, pateikiamas asmens tapatybę patvirtinantis dokumentas. Įsitikinus asmens tapatybe, dokumentas grąžinamas jį pateikusiam asmeniui, asmens tapatybę patvirtinančio dokumento kopija nedaroma. Asmeniui kreipiantis paštu, teikiama teisės aktų nustatyta tvarka patvirtinta asmens tapatybę patvirtinančio dokumento kopija. Asmuo, pateikdamas Prašymą elektroniniu būdu, patvirtina savo tapatybę naudodamasis Valstybės informacinių išteklių sąveikumo platforma (VIISP). Paslaugų gavėjams suteikiama galimybė prisijungti naudojantis elektroniniu parašu (asmens tapatybės kortele, valstybės tarnautojo pažymėjimu ar kitomis elektroninio identifikavimo priemonėmis) ir (ar) elektroninės bankininkystės sistemomis;

25.3. pažymą apie gyvenamąją vietą arba teisės aktų nustatyta tvarka patvirtintą jos kopiją, o jei asmuo nėra deklaravęs gyvenamosios vietos ir nėra įrašytas į gyvenamosios vietos neturinčių asmenų apskaitą, pagal galimybes pateikia dokumentų, įrodančių, kad jis gyvena Savivaldybėje (pvz., joje turi nekilnojamąjį turtą, moka mokesčius už jį, turi viešajame registre įregistruotą nuomos sutartį ir pan.), kopijas, jei tokios informacijos nėra valstybės registruose (kadastruose), žinybiniuose registruose, valstybės informacinėse sistemose;

25.4. duomenis apie asmeniui nustatytus specialiuosius poreikius, neįgalumo, darbingumo ar specialiųjų poreikių lygius bei rekomendacijas dėl pagalbos poreikio;

25.5. medicinos dokumentų išrašą (F 027/a);

25.6. informaciją apie asmens (šeimos) pajamas, išskyrus informaciją, kurią Savivaldybė gauna pagal duomenų teikimo sutartis;

25.7. kitus pagal poreikį dokumentus (darbo sutartis, pažyma iš mokymosi įstaigos ir kt.);

26. Socialinės paramos skyrius, gavęs prašymą, ne vėliau kaip kitą darbo dieną, elektroniniu paštu kreipiasi į Savarankiško gyvenimo namus dėl asmens (šeimos) socialinių paslaugų poreikio vertinimo.

27. Savarankiško gyvenimo namų socialinis darbuotojas, atsakingas už palydėjimo paslaugos jaunuoliams teikimą, bendradarbiaudamas su kitomis įstaigomis ar (ir) institucijomis per 10 kalendorinių dienų nuo prašymo gavimo dienos įvertina palydėjimo paslaugos jaunuoliams poreikį konkrečiam jaunuoliui užpildydamas Asmens (šeimos) socialinių paslaugų poreikio nustatymo ir skyrimo tvarkos aprašo, patvirtinto Kupiškio rajono savivaldybės tarybos 2021 m. kovo 25 d. sprendimu Nr. TS-82 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo patvirtinimo“, 1 priedą – Asmens (šeimos) socialinių paslaugų poreikio vertinimas ir pateikia Socialinės paramos skyriui.

28. Sprendimą dėl palydėjimo paslaugos jaunuoliams skyrimo ar nutraukimo (toliau – Sprendimas), kurio forma SP-9 patvirtinta Lietuvos Respublikos socialinės apsaugos ir darbo ministro 2005 m. birželio 27 d. Nr. A1-183 įsakymu Nr. „Dėl kai kurių socialinei paramai gauti reikalingų formų patvirtinimo“, priima Kupiškio rajono savivaldybės administracijos direktoriaus įgaliotas valstybės tarnautojas.

29. Sprendimas priimamas ne vėliau nei per 1 darbo dieną nuo Asmens (šeimos) socialinių paslaugų poreikio vertinimo pateikimo Socialinės paramos skyriui dienos.

30. Socialinės paramos skyriaus atsakingas specialistas Sprendimo dėl paslaugos skyrimo ar nutraukimo patvirtintą kopiją ir kitų dokumentų kopijas pagal poreikį per 3 darbo dienas nuo Sprendimo priėmimo dienos pateikia Savarankiško gyvenimo namams.

31. Savarankiško gyvenimo namai supažindina jaunuolį bei jo įstatyminius atstovus su Sprendimu.

32. Palydėjimo paslaugą jaunuoliams organizuoja Kupiškio rajono šv. Kazimiero vaikų globos namų direktoriaus paskirtas socialinis darbuotojas.

33. Socialinis darbuotojas, gavęs dokumentus, sudaro paslaugų gavėjo bylą, kuri yra saugoma Savarankiško gyvenimo namuose.

34. Palydėjimo paslauga jaunuoliams pradedama teikti per 3 darbo dienas nuo paslaugų teikimo sutarties pasirašymo dienos, kurioje nustatomas paslaugos teikimo sąlygos, terminas, mokėjimo už socialines paslaugas dydis ir tvarka, šalių teisės ir pareigos bei sutarties nutraukimo sąlygos (toliau – Sutartis).

35. Sutarties formą tvirtina Kupiškio rajono šv. Kazimiero vaikų globos namų direktorius.

36. Sutartį su nepilnamečiu jaunuoliu pasirašo jaunuolis, jo atstovas pagal įstatymą ir Savarankiško gyvenimo namų direktorius ar jo įgaliotas darbuotojas.

37. Sutartį su jaunuoliu, kuriam sukako 18 metų, pasirašo jaunuolis ir Savarankiško gyvenimo namų direktorius ar jo įgaliotas darbuotojas. Sutartyje numatomos šios privalomos sąlygos:

37.1. jaunuolis mokosi, dirba arba 1 mėnesio laikotarpiu planuoja įsidarbinti;

37.2. jaunuolis laikosi nustatytų taisyklių ir dalyvauja paslaugas teikiančios įstaigos veiklose;

37.3. jaunuolis bendradarbiauja su palydėjimo paslaugos jaunuoliams socialiniu darbuotoju, rengiant ir įgyvendinant ISGP ar SGP.

38. Jaunuolis, kuris 1 mėnesio laikotarpiu nesimoko, nedirba ir neįsidarbina, netenka teisės gauti apgyvendinimo paslaugos Savarankiško gyvenimo namuose, išskyrus nenumatytas aplinkybes (liga, nustatytas neįgalumas, patirtos fizinės ir psichologinės traumos, kiti nenumatyti atvejai).

39. Didžiausias leistinas jaunuolių, gaunančių palydėjimo paslaugą jaunuoliams su apgyvendinimu Savarankiško gyvenimo namuose, skaičius yra 8.

40. Esant sprendimui skirti palydėjimo paslaugą jaunuoliui, tačiau tuo metu įstaigai negalint teikti paslaugos, jaunuolis pagal sprendimo gavimo datą įrašomas į Socialinės paramos skyriaus esančią eilę paslaugoms gauti.

41. Vyresnis kaip 18 metų amžiaus jaunuolis iš Savarankiško gyvenimo namų gali išvykti laikinai, bet ne ilgiau kaip 3 mėnesiams, išvykimo terminas ir sąlygos įforminamos raštu.

42. Palydėjimo paslaugos jaunuoliui virš 18 metų amžiaus teikimas sustabdomas šiais atvejais:

42.1. asmens rašytiniu prašymu;

42.2. pasikeitus aplinkybėms, turinčioms įtakos jaunuolio socialinių paslaugų poreikiui tenkinti;

42.3. kitais šiame Tvarkos apraše numatytais atvejais.

43. Palydėjimo paslaugos teikimas vyresniam kaip 18 metų amžiaus jaunuoliui nutraukiamas šiais atvejais:

43.1. asmens rašytiniu prašymu;

43.2. pasikeitus aplinkybėms, turinčioms įtakos jaunuolio socialinių paslaugų poreikiui tenkinti;

43.3. paaiškėjus, kad jaunuolis, besikreipiantis dėl socialinių paslaugų gavimo, sąmoningai pateikė neteisingą informaciją socialinių paslaugų poreikiui nustatyti;

43.4. asmeniui sistemiškai pažeidinėjant įstaigos vidaus tvarkos taisykles;

43.5. kitais šiame Tvarkos apraše numatytais atvejais.

V SKYRIUS

PALYDĖJIMO PASLAUGOS JAUNUOLIAMS FINANSAVIMAS IR MOKĖJIMO TVARKA UŽ PASLAUGŲ TEIKIMĄ

44. Palydėjimo paslauga jaunuoliams finansuojama iš Kupiškio rajono savivaldybės biudžeto lėšų, skirtų socialinėms paslaugoms finansuoti, ir iš valstybės biudžeto specialių tikslinių dotacijų savivaldybių biudžetams, skirtų globos (rūpybos) išmokoms, išmokoms vaikams mokėti, socialinei paramai mokiniams teikti.

45. Jaunuolis, kurio pajamos didesnės už dvigubą valstybės remiamų pajamų (toliau–VRP) dydį, už palydėjimo paslaugą jaunuoliams su apgyvendinimu moka:

45.1. jeigu pajamos nuo 2 iki 3 VRP dydžio – 5 proc. asmens pajamų;

45.2. jeigu pajamos nuo 3 iki 4 VRP dydžio – 10 proc. asmens pajamų;

45.3. jeigu pajamos nuo 4 VRP dydžio ir daugiau – 15 proc. asmens pajamų.

46. Jaunuolio ir įstaigos teisės ir pareigos, susijusios su asmens mokėjimu už paslaugas, nustatomos rašytine sutartimi, kurioje nustatytas konkretus asmens mokėjimo už socialines paslaugas dydis pinigine išraiška ir mokėjimo tvarka.

47. Jaunuolis už suteiktas socialines paslaugas sąskaitoje nurodytą pinigų sumą sumoka iki kito mėnesio 25 dienos.

48. Mokėjimo už trumpiau nei vieną kalendorinį mėnesį teikiamas paslaugas dydis nustatomas proporcingai teikiamų paslaugų trukmei.

VI SKYRIUS

BAIGIAMOSIOS NUOSTATOS

49. Jaunuolis ar jo įstatyminis atstovas privalo teikti socialiniams darbuotojams informaciją, susijusią su jaunuolio socialinių paslaugų poreikio vertinimu. Jaunuolis ar įstatyminis atstovas atsako už pateikiamų vertinti duomenų tikrumą bei informacijos teisingumą.

50. Savarankiško gyvenimo namai, teikiantis palydėjimo paslaugą jaunuoliams, yra atsakingas už teikiamų paslaugų kokybę, jų koordinavimą.

51. Už teisingą dokumentų apskaitą atsako Savarankiško gyvenimo namų socialinis darbuotojas.

52. Socialinės paramos skyrius vykdo Savarankiško gyvenimo namų, teikiamos palydėjimo paslaugos jaunuoliams kokybės kontrolę ir priežiūrą.

53. Jaunuolis turi teisę į informacijos ir dokumentų apie asmenį konfidencialumą.

54. Dokumentai yra saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais.

55. Palydėjimo paslaugos jaunuoliams gavėjų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kituose teisės aktuose, susijusiuose su asmens duomenų tvarkymu ir apsauga, įtvirtintais asmens duomenų tvarkymo reikalavimais.

__________________________